ธุรกิจประกันวิ่งฉิว1.45แสนล้าน
ขยายตัวจากปีก่อนเฉียด14%คปภ.เชื่อโตได้ดีกว่าเศรษฐกิจ
19 ส.ค. 2554

ขยายตัวจากปีก่อนเฉียด14%คปภ.เชื่อโตได้ดีกว่าเศรษฐกิจ
ธุรกิจประกันคึก แค่ 4 เดือนแรก ทั้งระบบเติบโตถึง 13.35% เบี้ยรับรวมสูงลิ่ว 1.45 แสนล้านบาท 
นางจันทรา บูรณฤกษ์ เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วง 4 เดือนแรกของปีนี้ ธุรกิจประกันชีวิตและประกันภัยทั้งระบบขยายตัวได้ดี โดยมีเบี้ยรับจากการซื้อกรมธรรม์รวมทั้งสิ้น 1.45 แสนล้านบาท ซึ่งเพิ่มขึ้นเมื่อเทียบกับช่วงเดียวกันของปีก่อนถึง 13.53% สะท้อนว่าประชาชนให้ความสนใจกับการซื้อประกันเพื่อดูแลความเสี่ยงมากขึ้น 
ทั้งนี้ เบี้ยประกันที่เพิ่มขึ้นจำแนกเป็นเบี้ยประกันชีวิตรวม 9.95 หมื่นล้านบาท เพิ่มขึ้นเมื่อเทียบกับงวดเดียวกันของปีก่อนถึง 12.34% โดยประกันชีวิตประเภทสามัญ หรือจ่ายเบี้ยรายปีมีอัตราการเติบโตสูงสุดคิดเป็นสัดส่วน 14.37% รองลงมาได้แก่ การประกันอุบัติเหตุส่วนบุคคลที่มีอัตราการขยายตัวเพิ่มขึ้น 9.04% 
ด้านธุรกิจประกันวินาศภัยนั้น มีเบี้ยรับรวมทั้งสิ้น 4.61 หมื่นล้านบาท ขยายตัวจากช่วงเดียวกันของปีก่อนถึง 16.18% จำแนกเป็นการขยายตัวของการซื้อประกันภัยเบ็ดเตล็ด ประกอบด้วย ประกันความเสี่ยงภัยทรัพย์สิน ประกันภัยความรับผิดต่อบุคคลภายนอก ประกันวิศวกรรม อากาศยานมีอัตราการเติบโตสูงสุด 20.53% รองลงมาได้แก่ การซื้อกรมธรรม์ประกันภัยรถยนต์เพิ่มขึ้น 15.91% 
เลขาธิการ คปภ. กล่าวว่า ในด้านจำนวนกรมธรรม์ประกันภัยนั้นก็มีอัตราการขยายตัวได้ดีโดยในรอบ 4 เดือนแรก มีจำนวนรวมทั้งสิ้น 31.18 ล้านราย ขยายตัวจากช่วงเดียวกันของปีก่อน 9.94% คิดเป็นจำนวนเงินที่เอาประกันภัย 36.62 ล้านล้านบาท ขยายตัวจากช่วงเดียวกันของปีก่อน 25.38% แยกเป็นกรมธรรม์ของธุรกิจประกันชีวิต 17.38 ล้านราย ขยายตัว 7.98% คิดเป็นจำนวนเงินเอาประกันภัยเท่ากับ 7.32 ล้านล้านบาท ขยายตัว 17.92% และเป็นกรมธรรม์ของธุรกิจประกันวินาศภัย จำนวน 13.79 ล้านราย ขยายตัว 12.50% คิดเป็นจำนวนเงินเอาประกันภัยเท่ากับ 29.30 ล้านล้านบาท ขยายตัว 27.39%
“การที่เศรษฐกิจไทยยังคงเติบโตได้ดีอย่างต่อเนื่อง คาดว่าสิ้นปีนี้ธุรกิจประกันภัยจะสามารถขยายตัวได้ประมาณ 16.23% ซึ่งจะทำให้มีสัดส่วนเบี้ยประกันภัยต่อผลิตภัณฑ์มวลรวมภายในประเทศ อยู่ที่ระดับ 4.67%” นางจันทรา กล่าว
นางจันทรา กล่าวว่า ไตรมาสแรกของปีนี้ สัดส่วนเบี้ยประกันต่ออัตราการขยายตัวทางเศรษฐกิจอยู่ที่ 4.08% โดยมีเบี้ยรับรวม 1.11 แสนล้านบาท เพิ่มขึ้น 13.52% เนื่องจากเศรษฐกิจมีการเติบโตต่อเนื่องถึง 3%